3ο ΣΥΝΕΔΡΙΟ ΣΥΡΙΖΑ: ΝΑ ΓΙΝΕΙ ΣΥΝΕΔΡΙΟ ΤΟΜΗΣ ΚΑΙ ΑΝΑΤΡΟΠΗΣ

Κώστας Φ. Μαραγιάννης

Συντονιστής Ο.Μ. ΣΥΡΙΖΑ-Π.Σ. ΔΗΜΟΥ ΘΕΡΜΟΥ ΑΙΤΩΛΟΑΚΑΡΝΑΝΙΑΣ

Συνέδριο τομής και ανατροπής θα πρέπει να είναι οι δύο λέξεις που θα χαρακτηρίσουν το συνέδριό μας, αν θέλουμε να αποτελέσει σημαντικό και καθοριστικό πολιτικό γεγονός, σε αυτή τη δύσκολη πολιτική συγκυρία, ένα συνέδριο που θα βάλει τέρμα στην εσωστρέφεια και τις παθογένειες του παρελθόντος και θα διαμορφώσει ένα σύγχρονο Αριστερό κόμμα της Ριζοσπαστικής Αριστεράς που θα διαχειριστεί με τόλμη, αξιοπιστία και δικαιοσύνη τις τύχες της χώρας, τα επόμενα χρόνια .Συνέδριο ανατροπής της χειρότερης κυβέρνησης της μεταπολίτευσης που ρημάζει, κυριολεκτικά, τη χώρα και οδηγεί τους πολίτες στη φτωχοποίηση και τη χώρα στην ταπείνωση και την περιθωριοποίηση.

Συνέδριο χάραξης των κατευθύνσεων και των πολιτικών που θα εφαρμόσει η νέα προοδευτική κυβέρνηση που θα προκύψει από τις εκλογές. Δεν χρειάζεται ένα, ακόμη, συνέδριο διαπιστώσεων και ανέξοδης κριτικής για το ποιος φταίει για το ένα για το ποιος φταίει για το άλλο. Οι ευθύνες είναι συλλογικές και τα λάθη προέκυψαν από λανθασμένες πολιτικές επιλογές που σε καμιά περίπτωση δεν πρέπει να γίνουν στη νέα πολιτική περίοδο διακυβέρνησης του ΣΥΡΙΖΑ.

Η εσωστρέφεια που χαρακτήρισε το κόμμα μας την τελευταία περίοδο, πρέπει να σταματήσει από τη Δευτέρα το πρωί, με δυναμική παρέμβαση στην κοινωνία, με ένα πραγματικό άνοιγμα στην κοινωνία που περιμένει τη δική μας αξιόπιστη πρόταση. Να δώσουμε ελπίδες και προοπτική στη χειμαζόμενη και απελπισμένη κοινωνία ότι θα βελτιωθεί η ζωή των πολιτών με καλή και χρηστή διαχείριση το δημόσιου πλούτου και αναδιανομή υπέρ των αδύναμων και ευάλωτων κοινωνικών ομάδων. Πρέπει ξαναβρεθεί η δημιουργική μας σύνδεση με τον λαό, το μαζικό κίνημα, τους εργαζόμενους, τη νεολαία, την Τοπική Αυτοδιοίκηση, τους αγρότες, τα πανεπιστήμια, την εκπαίδευση, τον πολιτισμό, τη διανόηση, τον απαξιωμένο πολίτη. Παράλληλα, να δώσουμε πειστική υπόσχεση ότι θα τιμωρηθούν οι υπεύθυνη της λεηλασίας και της φτωχοποίησης των χώρας, αυτοί που έχουν το θράσος να στήνουν ειδικά δικαστήρια και να ασκούν διώξεις σε βάρος κορυφαίων στελεχών μας και σε αγαστή συνεργασία με τη δικαιοσύνη να κουκουλώνουν κορυφαία σκάνδαλα διαπλοκής και διαφθοράς.

Ο κόσμος περιμένει από εμάς την εναλλακτική πολιτική λύση και πρέπει να πειστεί ότι η νέα κυβέρνηση του ΣΥΡΙΖΑ θα κάνει και αυτά που δεν μπόρεσε ή δεν τόλμησε να κάνει και λόγω απειρίας και λόγων των ισχυρών πιέσεων των δανειστών. Το ζητούμενο είναι ο ΣΥΡΙΖΑ να εμπνεύσει και να πείσει.

Τώρα, ο απλός κόσμος λέει ότι Ο ΣΥΡΙΖΑ δεν θα έχει καμιά δικαιολογία για την υλοποίηση αυτών που δίστασε ή δεν μπόρεσε να κάνει.

Ο κόσμος αναζητά ένα όραμα, όχι γενικό αόριστο και αφηρημένο αλλά με συγκεκριμένες χειροπιαστές προτάσεις που θα δίνουν διέξοδο στην κρίση και θα οδηγήσουν σταδιακά σε μια άλλη πιο δίκαιη οργάνωση της κοινωνία.

Ο κόσμος περιμένει μια νέα εναλλακτική ολοκληρωμένη ιδεολογικοπολιτική πλατφόρμα εξουσίας.

Και για να τα πετύχει όλα αυτά ο ΣΥΡΙΖΑ χρειάζεται ένα ισχυρό και μαζικό κόμμα που θα έχει χώρο αναφοράς και παρέμβασης σε όλα τα κοινωνικά στρώματα, τις επαγγελματικές τάξεις, θα παράγει πολιτική, θα αφουγκράζεται την κοινωνία - η ίδια η κοινωνία να διαμορφώνει την πολιτική- και θα πιέζει την κυβέρνηση για την επίσπευση του έργου της, επισημαίνοντας λάθη και παραλείψεις.